pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-สวทช. - จุฬาฯ พัฒนาหุ่นยนต์ฆ่าเชื้อโรคด้วยแสง UV “GERM SABER ROBOT”
วันศุกร์ที่ 3 เมษายน 2563
สวทช. - จุฬาฯ พัฒนาหุ่นยนต์ฆ่าเชื้อโรคด้วยแสง UV “GERM SABER ROBOT”
สวทช. - จุฬาฯ พัฒนาหุ่นยนต์ฆ่าเชื้อโรคด้วยแสง UV “GERM SABER ROBOT”
สํานักงานพัฒนาวิทยาศาสตร์และเทคโนโลยีแห่งชาติ (สวทช.) โดย ศูนย์เทคโนโลยีเพื่อความมั่นคงของประเทศและการประยุกต์เชิงพาณิชย์ (NSD) ร่วมกับ สถาบันวิจัยเทคโนโลยีชีวภาพและวิศวกรรมพันธุศาสตร์ จุฬาลงกรณ์มหาวิทยาลัย พัฒนาและทดสอบนวัตกรรมหุ่นยนต์ฆ่าเชื้อโรคด้วยแสง UV “Germ Saber Robot” คือ หุ่นยนต์ทําหน้าที่ฆ่าเชื้อโรคด้วยแสง UV เหมาะสําหรับการใช้งานในพื้นที่ต่าง ๆ ในช่วงเวลาที่ไม่มีคนอยู่ แทน / เสริมการฉีดพ่นน้ํายาฆ่าเชื้อ โดยสามารถควบคุมหุ่นยนต์ให้เคลื่อนที่ไปฆ่าเชื้อในจุดต่าง ๆ จุดละประมาณ 15 - 30 นาที และขยับไปโดยรอบ สําหรับเวอร์ชันนี้ ขับเคลื่อนด้วยการเข็นไปยังจุดต่าง ๆ โดยผู้ใช้
- ประหยัดน้ํายาฆ่าเชื้อที่อาจมีการขาดแคลน
- ลดการตกค้าง / ปนเปื้อนของสารเคมี / น้ํายาฆ่าเชื้อ
- ใข้งานได้กับพื้นที่ / อุปกรณ์ที่ไม่สามารถโดนน้ํา หรือน้ํายาเคมีได้ เช่น อุปกรณ์อิเล็กทรอนิกส์ / การแพทย์
- สามารถฆ่าเชื้อละอองที่ลอยในอากาศได้
เพื่อช่วยบรรเทาภัยจากสถานการณ์ไวรัส Covid-19 ระบาดขณะนี้ และในภาวะที่มีการขาดแคลนแอลกอฮอล์และน้ํายาฆ่าเชื้อโรค โดยมีการวางแผนนําไปทดสอบใช้งานที่ รพ. จุฬาฯ และหน่วยงานต่าง ๆ สําหรับหน่วยงาน ผู้ที่สนใจให้ผลิต หรือนําไปทดลองใช้งานติดต่อได้ที่ ดร.ศิวรักษ์ ศิวโมกษธรรม ผอ.ศูนย์เทคโนโลยีเพื่อความมั่นคงของประเทศและการประยุกต์เชิงพาณิชย์ โทร. 02-564-7000
ข้อมูลข่าวโดย : สํานักงานพัฒนาวิทยาศาสตร์และเทคโนโลยีแห่งชาติ (สวทช.)
เผยแพร่ : จิรายุ รุจิพงษ์วาที
ส่วนสื่อสารองค์กร
กระทรวงการอุดมศึกษา วิทยาศาสตร์ วิจัยและนวัตกรรม
โทรศัพท์ 0 2333 3700 ต่อ 3728 - 3732 โทรสาร 0 2333 3834
Facebook : @MHESIThailand
Call Center โทร.1313
รัฐบาลไทย-ข่าวทำเนียบรัฐบาล-รมช.มนัญญา ตรวจเยี่ยมกลุ่มสหกรณ์การเกษตรบ้านแฮดตลาดประชารัฐบ้านหนองเต่า
วันจันทร์ที่ 24 กุมภาพันธ์ 2563
รมช.มนัญญา ตรวจเยี่ยมกลุ่มสหกรณ์การเกษตรบ้านแฮดตลาดประชารัฐบ้านหนองเต่า
รมช.มนัญญา ตรวจเยี่ยมกลุ่มสหกรณ์การเกษตรบ้านแฮดตลาดประชารัฐบ้านหนองเต่า ลุยแก้ปัญหาน้ําแล้ง ดันผลผลิตเกษตรคุณภาพสูง
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ และคณะทํางาน ลงพื้นที่เยี่ยมชมผลิตภัณฑ์ของกลุ่มอาชีพในสังกัดสหกรณ์การเกษตรบ้านแฮด ณ ตลาดประชารัฐบ้านหนองเต่า อําเภอบ้านเฮด จังหวัดขอนแก่น (ในวันที่ 23 กุมภาพันธ์ 2563)
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ กล่าวว่า การดําเนินงานตามนโยบายกระทรวงเกษตรและสหกรณ์ได้มีการบูรณาการร่วมกันของทุกภาคส่วน ทั้งหน่วยงานในสังกัดกระทรวงเกษตรและสหกรณ์ องค์กรปกครองส่วนท้องถิ่น และหน่วยงานอื่นๆ ที่เกี่ยวข้อง ร่วมกันขับเคลื่อนนโยบายต่าง ๆ ให้บรรลุเป้าหมาย สหกรณ์การเกษตรบ้านแฮด จํากัด ซึ่งกรมส่งเสริมสหกรณ์ได้ให้การสนับสนุนเงินทุนในการสร้างแหล่งน้ําในไร่นา ได้แก่การขุดสระเพื่อเก็บกับน้ํา และการขุดบ่อบาดาลพร้อมอุปกรณ์ พร้อมทั้งได้มอบหมายให้สํานักงานสหกรณ์จังหวัดขอนแก่นเข้าไปสนับสนุนด้านการประกอบอาชีพแก่สมาชิกสหกรณ์ โดยในปีงบประมาณ พ.ศ. 2560 -2564 (ระยะที่ 1) ซึ่งได้รับการสนับสนุนงบประมาณ จํานวน 12,350,000 บาท และระยะที่ 2 ได้รับงบประมาณ จํานวน 30,000,000 บาท สําหรับสถาบันเกษตรกร 21 แห่ง และสมาชิก 600 คน ขณะนี้อยู่ระหว่างดําเนินการ ทั้งนี้เกษตรกรต้องร่วมใจและสร้างความแข็งแรงในชุมชน เป็นเกษตรกรคุณภาพลดการใช้สารเคมี
เพื่อให้บรรลุเป้าหมาย ส่งเสริมให้เกษตรกรมีความกินดีอยู่ดี มีสุขภาพอนามัยที่ดี สามารถพึ่งพาอาศัยตนเองได้ และให้สหกรณ์เป็นกลไกขับเคลื่อนเศรษฐกิจชุมชนและเศรษฐกิจฐานรากของประเทศต่อไป
ผลงานโดดเด่นในการส่งเสริมอาชีพของสมาชิกตามความถนัดของสมาชิกกลุ่ม 7 กลุ่ม ดังนี้ 1.)กลุ่มสมาชิกผู้ปลูกผักปลอดภัย ใช้อินทรีย์หนองแสง 2.)กลุ่มข้าวกล้องอินทรีย์
3.)กลุ่มโคเนื้อสร้างอาชีพ 4.)กลุ่มแปรรูปสมุนไพร 5.)กลุ่มผู้เลี้ยงไก่พื้นเมือง
6.)กลุ่มทอผ้า 7.)กลุ่มไข่เค็ม
กลุ่มโฆษกและวิเคราะห์ข่าว
กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02 281 0859 ต่อ 137
แฟกส์ 02 2822871
รัฐบาลไทย-ข่าวทำเนียบรัฐบาล-ไทย-หอการค้าโอซากา ยืนยันการเป็นหุ้นส่วนทางเศรษฐกิจที่สำคัญระหว่างกัน
วันพุธที่ 16 ตุลาคม 2562
ไทย-หอการค้าโอซากา ยืนยันการเป็นหุ้นส่วนทางเศรษฐกิจที่สําคัญระหว่างกัน
ไทย-หอการค้าโอซากา ยืนยันการเป็นหุ้นส่วนทางเศรษฐกิจที่สําคัญระหว่างกัน
วันนี้ (วันพุธที่ 16 ตุลาคม 2562) เวลา 13.00 น. ณ ห้องรับรอง 1 ตึกบัญชาการ 1 ทําเนียบรัฐบาล นายฮิโรชิ โอซากิ (Mr. Hiroshi Ozaki) ประธานสภาหอการค้าและอุตสาหกรรมโอซากา ประเทศญี่ปุ่น เข้าเยี่ยมคารวะ นายสมคิด จาตุศรีพิทักษ์ รองนายกรัฐมนตรี ในโอกาสเยือนไทย สรุปสาระสําคัญการหารือดังนี้
รองนายกรัฐมนตรีกล่าวต้อนรับประธานสภาหอการค้าและอุตสาหกรรมโอซากา พร้อมยินดีที่ภาคเอกชนท้องถิ่นของญี่ปุ่นให้ความสําคัญต่อการดําเนินธุรกิจในไทย โดยภาคเอกชนญี่ปุ่นเป็นนักลงทุนรายใหญ่ที่สุดของไทยที่มีส่วนช่วยการพัฒนาเศรษฐกิจของประเทศมาอย่างยาวนาน ยืนยันว่ารัฐบาลพร้อมดําเนินความสัมพันธ์กับเอกชนญี่ปุ่นอย่างต่อเนื่อง และจะดูแลนักลงทุนญี่ปุ่นในไทยเป็นอย่างดี
ประธานสภาหอการค้าโอซากาขอบคุณรองนายกรัฐมนตรีที่สละเวลาให้เข้าพบ พร้อมเน้นย้ําความสําคัญของไทยในฐานะประเทศคู่ค้าทางเศรษฐกิจ โดยปัจจุบันมีภาคเอกชนของญี่ปุ่นจํานวนมากเข้ามาดําเนินธุรกิจในไทย รวมถึงภาคเอกชนจากโอซากาด้วย ชื่นชมนโยบายการพัฒนาเศรษฐกิจโดยมุ่งสู่อนาคตตามนโยบาย Thailand 4.0 ซึ่งสอดคล้องกับญี่ปุ่นที่กําลังดําเนินธุรกิจโดยมุ่งสู่อนาคตเช่นกัน พร้อมหวังว่าไทย-ญี่ปุ่น จะได้ร่วมมือส่งเสริมกันตามนโยบายมุ่งสู่อนาคตต่อไป
โอกาสนี้ ทั้งสองฝ่ายชื่นชมโครงการ EEC ที่มีเอกชนญี่ปุ่น ทั้งรายใหญ่ และ SME สนใจ จํานวนมาก โดยรองนายกรัฐมนตรีได้กล่าวถึงความคืบหน้าโครงการ EEC ว่าจะสามารถลงนามโครงการรถไฟความเร็วสูงเชื่อมสามสนามบินได้ในเร็ว ๆ นี้ พร้อมขอบคุณนักลงทุนญี่ปุ่นที่ให้ความสนใจ และเชิญชวนนักลงทุนจากญี่ปุ่นให้เข้ามาลงทุนในโครงการ EEC เพิ่ม ทั้งนี้รัฐบาล และ BOI พร้อมให้การสนับสนุนและอํานวยความสะดวกอย่างเต็มที่ โดยทั้งสองฝ่ายได้หารือในประเด็นการพัฒนาทรัพยากรบุคคลร่วมกัน เห็นพ้องกันว่าการพัฒนาทรัพยากรบุคคลเป็นเรื่องที่ภาครัฐและภาคเอกชนต้องร่วมมือกัน ทั้งนี้ รัฐบาลไทยมีนโยบายสนับสนุนเอกชนที่จัดตั้งสถาบันฝึกอบรมบุคลากรให้ได้รับสิทธิพิเศษเพิ่มขึ้น พร้อมขอให้หอการค้าโอซากาช่วยผลักดันให้สถาบันการศึกษาญี่ปุ่นมาตั้งสาขาที่ไทย เพื่อให้ได้บุคลากรคุณภาพตรงตามความต้องการของเอกชน โดยเฉพาะอย่างยิ่งสาขาวิชา STEM ศึกษา (Science Technology Engineering and Mathematics Education)
นอกจากนี้ ภาคเอกชนญี่ปุ่นหวังว่าไทยจะเข้าร่วมเป็นสมาชิก CPTPP ซึ่งจะเป็นประโยชน์ต่อทั้งสองประเทศ ซึ่งรองนายกรัฐมนตรียืนยันความตั้งใจที่จะเข้าร่วมเป็นสมาชิก CPTPP โดย ให้หน่วยงานที่เกี่ยวข้องยื่นความจํานงเข้าร่วมในโอกาสแรกแล้ว และขอบคุณญี่ปุ่นที่ให้การสนับสนุนการเร่งรัดการเจรจา RCEP โดยคาดว่าจะสามารถบรรลุผลได้เร็ว ๆ นี้
รัฐบาลไทย-ข่าวทำเนียบรัฐบาล-กระทรวงดิจิทัลฯ เตรียมสรรหาประธานฯ - เลขานุการคณะกรรมการคุ้มครองข้อมูลส่วนบุคคล
วันพฤหัสบดีที่ 12 มีนาคม 2563
กระทรวงดิจิทัลฯ เตรียมสรรหาประธานฯ - เลขานุการคณะกรรมการคุ้มครองข้อมูลส่วนบุคคล
กระทรวงดิจิทัลฯ เตรียมสรรหาประธานฯ - เลขานุการคณะกรรมการคุ้มครองข้อมูลส่วนบุคคล
นายภุชพงค์ โนดไธสง รองปลัดกระทรวงดิจิทัลเพื่อเศรษฐกิจและสังคม เข้าร่วมประชุมการสรรหาประธานกรรมการและกรรมการผู้ทรงคุณวุฒิในคณะกรรมการคุ้มครองข้อมูลส่วนบุคคล ครั้งที่ 1/2563 โดยมีคณะผู้บริหารกระทรวงดิจิทัลฯ ร่วมประชุม ณ ห้องประชุม 801 ชั้น 8 สํานักงานปลัดกระทรวงดิจิทัลฯ ศูนย์ราชการฯ กรุงเทพฯ เมื่อวันที่ 2 มีนาคม 2563 ที่ประชุมหารือเรื่องเพื่อพิจารณา ได้แก่ การเลือกประธานกรรมการสรรหาและเลขานุการคณะกรรมการสรรหา , (ร่าง) ประกาศสํานักงานปลัดกระทรวงดิจิทัลเพื่อเศรษฐกิจและสังคม ทําหน้าที่สํานักงานคณะกรรมการคุ้มครองข้อมูลส่วนบุคคล เรื่องการรับสมัครเข้ารับการคัดเลือกเพื่อเป็นประธานกรรมการและกรรมการผู้ทรงคุณวุฒิในคณะกรรมการคุ้มครองข้อมูลส่วนบุคคล และแผนการดําเนินการสรรหาประธานกรรมการและกรรมการผู้ทรงคุณวุฒิในคณะกรรมการคุ้มครองข้อมูลส่วนบุคคล
*********************
รัฐบาลไทย-ข่าวทำเนียบรัฐบาล-กสร. แจงนายจ้างย้ายสถานที่ทำงานกระทบการดำรงชีวิต ลูกจ้างมีสิทธิบอกเลิกสัญญาได้
วันพฤหัสบดีที่ 24 พฤษภาคม 2561
กสร. แจงนายจ้างย้ายสถานที่ทํางานกระทบการดํารงชีวิต ลูกจ้างมีสิทธิบอกเลิกสัญญาได้
กรมสวัสดิการและคุ้มครองแรงงาน แจงนายจ้างย้ายสถานประกอบกิจการกระทบการดํารงชีวิตลูกจ้างมีสิทธิบอกเลิกสัญญาได้ เผยปี 61 คณะกรรมการสวัสดิการฯ วินิจฉัยให้ลูกจ้างได้รับค่าชดเชยพิเศษกว่า 8 ล้านบาท
นายอนันต์ชัย อุทัยพัฒนาชีพ อธิบดีกรมสวัสดิการและคุ้มครองแรงงาน (กสร.) เปิดเผยว่า พระราชบัญญัติคุ้มครองแรงงาน พ.ศ. 2541 ได้กําหนดให้ความคุ้มครองลูกจ้างในกรณีที่นายจ้างย้ายสถานประกอบกิจการไปตั้ง ณ สถานที่อื่นอันมีผลกระทบสําคัญต่อการดํารงชีวิตตามปกติของลูกจ้างหรือครอบครัว โดยให้สิทธิลูกจ้างที่ไม่ประสงค์จะไปทํางานด้วย สามารถบอกเลิกสัญญาจ้างกับนายจ้างได้และมีสิทธิได้รับค่าชดเชยพิเศษ ไม่น้อยกว่าค่าชดเชยที่ลูกจ้างมีสิทธิได้รับกรณีที่ถูกเลิกจ้าง ในกรณีที่นายจ้างไม่ยอมจ่ายค่าชดเชยพิเศษ ลูกจ้างมีสิทธิยื่นคําร้องให้คณะกรรมการสวัสดิการแรงงานพิจารณาวินิจฉัยในเรื่องสิทธิดังกล่าวได้ โดยในปีงบประมาณ 2561 คณะกรรมการฯ ได้รับคําร้องและวินิจฉัยให้ลูกจ้างได้รับค่าชดเชยพิเศษไปแล้ว จํานวน 18 ราย รวมเป็นเงิน 8,070,960 บาท
อธิบดีกสร. กล่าวเพิ่มเติมว่า การที่พระราชบัญญัติคุ้มครองแรงงานได้กําหนดหลักเกณฑ์เกี่ยวกับการย้ายสถานประกอบกิจการขึ้นก็เพื่อให้เกิดความเป็นธรรมและบรรเทาความเดือดร้อนแก่ลูกจ้างที่ได้รับผลกระทบจากกรณีดังกล่าว อย่างไรก็ตามกฎหมายได้กําหนดเงื่อนไขและขั้นตอนการดําเนินการตามกฎหมายไว้ เช่น การกําหนดระยะเวลาให้นายจ้างแจ้งแก่ลูกจ้างล่วงหน้าก่อนการย้ายสถานประกอบกิจการ กําหนดระยะเวลาบอกเลิกสัญญาของลูกจ้าง เป็นต้น จึงขอให้นายจ้าง ลูกจ้างทําความเข้าใจหลักเกณฑ์และวิธีปฏิบัติตามกฎหมายให้ชัดเจนเพื่อประโยชน์ของทั้งสองฝ่าย หากมีข้อสงสัยสามารถสอบถามได้ที่สํานักงานสวัสดิการและคุ้มครองแรงงานกรุงเทพมหานครพื้นที่ 1 ถึง 10 สํานักงานสวัสดิการและคุ้มครองแรงงานจังหวัดทุกจังหวัด หรือหมายเลขโทรศัพท์สายด่วน 1506
รัฐบาลไทย-ข่าวทำเนียบรัฐบาล-การทางพิเศษแห่งประเทศไทยเชื่อมต่อระบบเก็บค่าผ่านทางพิเศษอัตโนมัติ (Electronic Toll Collection System : ETCS) ระหว่างบัตร Easy Pass กับบัตร M-Pass ของกรมทางหลวง
วันพุธที่ 24 พฤษภาคม 2560
การทางพิเศษแห่งประเทศไทยเชื่อมต่อระบบเก็บค่าผ่านทางพิเศษอัตโนมัติ (Electronic Toll Collection System : ETCS) ระหว่างบัตร Easy Pass กับบัตร M-Pass ของกรมทางหลวง
นายจิรุตม์ วิศาลจิตร ผู้ตรวจราชการกระทรวงคมนาคม ในฐานะโฆษกกระทรวงฯ เปิดเผยว่า การทางพิเศษแห่งประเทศไทย (กทพ.) ได้เร่งรัดดําเนินการตามนโยบายของกระทรวงฯ ในการเชื่อมต่อระบบ ETCS ระหว่างบัตร Easy Pass กับบัตร M-Pass ของกรมทางหลวง (ทล.)
เพื่อเพิ่มประสิทธิภาพการจัดเก็บค่าผ่านทางและเกิดความสะดวกต่อผู้ใช้บริการทางพิเศษของ กทพ. และทางหลวงพิเศษระหว่างเมือง (Motorway) ของ ทล. โดยการชําระค่าผ่านทางด้วยบัตรเพียงใบเดียว และสามารถขับรถผ่านช่องเก็บค่าผ่านทางพิเศษของระบบ ETCS ของทั้ง 2 หน่วยงานได้ ซึ่งได้เปิดใช้งานระบบเชื่อมต่อดังกล่าวตั้งแต่เวลา 24.00 น. ของวันที่ 31 ตุลาคม 2559
ทั้งนี้ ภายหลังการเปิดใช้ระบบฯ ร่วมกัน พบว่า มียอดจําหน่ายบัตร Easy Pass เพิ่มมากขึ้นจากเดิมเฉลี่ย 442 ใบ/วัน (ณ เดือนตุลาคม 2559) เป็น 500 ใบ/วัน (ณ เดือนพฤษภาคม 2560) และมีผู้ใช้บริการในระบบฯ ของ กทพ. เพิ่มขึ้นเล็กน้อย โดยปริมาณจราจรรายเดือนตั้งแต่เปิดให้บริการ เมื่อวันที่ 1 พฤศจิกายน 2559 ถึงเดือนมีนาคม 2560 มีผู้ใช้บัตร M-Pass มาใช้บริการทางพิเศษ จํานวนรวม 2.4 ล้านเที่ยว คิดเป็นร้อยละ 2.55 ของปริมาณการจราจรในระบบเก็บค่าผ่านทางพิเศษอัตโนมัติของ กทพ. ทั้งหมด จํานวน 93.97 ล้านเที่ยว ซึ่งในภาพรวมการใช้บริการระบบฯ ที่สามารถใช้บัตรเพียงใบเดียววิ่งข้ามโครงข่ายได้ ส่งผลให้ผู้ใช้บริการได้รับความสะดวกรวดเร็วในการชําระค่าผ่านทางมากยิ่งขึ้น
รัฐบาลไทย-ข่าวทำเนียบรัฐบาล-สธ.กำชับ 14 จังหวัดภาคใต้ ระวังผลกระทบจากฝนตกหนัก จัดเตรียมที่พัก-รถรับส่งเจ้าหน้าที่อยู่เวร
วันศุกร์ที่ 1 ธันวาคม 2560
สธ.กําชับ 14 จังหวัดภาคใต้ ระวังผลกระทบจากฝนตกหนัก จัดเตรียมที่พัก-รถรับส่งเจ้าหน้าที่อยู่เวร
กระทรวงสาธารณสุข กําชับ 14 จังหวัดภาคใต้ ระวังผลกระทบจากฝนตกหนัก ยกสิ่งของสําคัญไว้ในที่ปลอดภัย เตรียมหน่วยแพทย์เคลื่อนที่ จัดหาที่พักหรือจัดรถรับ-ส่ง บุคลากรที่เดินทางมาทํางานยากลําบาก –เสี่ยงอันตราย  ขอประชาชนใช้ความระมัดระวังการเดินทาง ระวังการจมน้ําหร
นายแพทย์โอภาส การย์กวินพงศ์ รองปลัดกระทรวงสาธารณสุข ให้สัมภาษณ์ว่า ศูนย์ปฏิบัติการภาวะฉุกเฉินด้านการแพทย์และสาธารณสุข กระทรวงสาธารณสุข รายงานสถานการณ์อุทกภัยประจําวันที่ 1 ธันวาคม 2560 ว่า ยังคงมีสถานการณ์ใน 9 จังหวัด ภาคใต้ ได้แก่ พัทลุง ตรัง นครศรีธรรมราช ปัตตานี สงขลา นราธิวาส ยะลา สุราษฎร์ธานี และสตูล โดยมีสถานบริการได้รับผลกระทบทั้งหมด 41 แห่ง ส่วนใหญ่เป็นโรงพยาบาลส่งเสริมสุขภาพตําบล(รพ.สต.) มี 3 แห่งปิดให้บริการ คือ รพ.สต.บ้านโคกทึก, รพ.สต.บ้านช้าง, รพ.สต.บ้านหลักช้าง  จ.นครศรีธรรมราช และย้ายจุดให้บริการชั่วคราวอีก 1 แห่ง คือ รพ.สต.บ้านเกาะ ที่หน้าวัดรังสิตาวาส อ.รามัน   จ.ยะลา ประชาชนสามารถไปรับบริการได้ที่หน่วยแพทย์เคลื่อนที่ และ รพ.สต.ที่อยู่ใกล้เคียง ทั้งนี้ ส่วนกลางได้ให้การสนับสนุนยาและเวชภัณฑ์ ประกอบด้วย ยาชุดช่วยเหลือ 271,250 ชุด ยาทาน้ํากัดเท้า 55,500 หลอด แก่ทุกพื้นที่ที่ประสบอุทกภัย และสํารองไว้อีก 2 แสนชุดพร้อมจัดส่งให้เพิ่มเติมทันที
“ได้กําชับสถานบริการใน 14 จังหวัดตามประกาศของกรมอุตุนิยมวิทยา เฝ้าระวังผลกระทบจากฝนตกหนัก ได้แก่ชุมพร สุราษฎร์ธานี นครศรีธรรมราช พัทลุง สงขลา ปัตตานี ยะลา นราธิวาส ระนอง พังงา ภูเก็ต กระบี่ ตรัง และสตูล ให้ยกสิ่งของที่สําคัญ ยา เวชภัณฑ์ เครื่องมือแพทย์เก็บไว้ในที่ปลอดภัย เตรียมหน่วยแพทย์เคลื่อนที่ออกให้บริการประชาชน ในส่วนของบุคลากรที่ประสบอุทกภัยหรือเดินทางมาทํางานยากลําบาก /เสี่ยงอันตราย ให้ผู้บังคับบัญชาพิจารณาจัดที่พักในสถานบริการหรือจัดรถรับ-ส่งตามความจําเป็นของแต่ละพื้นที่” นายแพทย์โอภาส กล่าว
ทั้งนี้ ในช่วงที่เกิดอุทกภัย ขอให้ประชาชนใช้ความระมัดระวังการเดินทาง หลีกเลี่ยงบริเวณน้ําไหลเชี่ยว หรือเส้นทางที่อาจเป็นอันตราย เช่น ริมแม่น้ํา สะพาน ที่ลุ่มน้ําท่วมสูง หากไม่มั่นใจควรงดการเดินทาง ดูแลบุตรหลานอย่าให้ลงไปเล่นน้ําท่วม เพื่อป้องกันการจมน้ําเสียชีวิต รวมทั้งให้ระวังอันตรายจากไฟดูด ผู้ป่วยโรคเรื้อรัง ผู้พิการ หรือประชาชนทั่วไปหากเจ็บป่วยฉุกเฉิน ยาโรคประจําตัวหมด ขอให้โทรขอความช่วยเหลือที่สายด่วน 1669 ฟรีตลอด 24 ชั่วโมง
รัฐบาลไทย-ข่าวทำเนียบรัฐบาล-รองนายกรัฐมนตรี หารือกับรัฐมนตรีว่าการกระทรวงยุติธรรมออสเตรียและรองผู้ว่ากรุงเวียนนา
วันพุธที่ 16 พฤษภาคม 2561
รองนายกรัฐมนตรี หารือกับรัฐมนตรีว่าการกระทรวงยุติธรรมออสเตรียและรองผู้ว่ากรุงเวียนนา
รองนายกรัฐมนตรี หารือกับรัฐมนตรีว่าการกระทรวงยุติธรรมออสเตรียและรองผู้ว่ากรุงเวียนนา
เมื่อวันที่ 15 พฤษภาคม 2561 เวลา 10.30 น. ที่กรุงเวียนนาสาธารณรัฐออสเตรีย พลอากาศเอก ประจิน จั่นตอง รองนายกรัฐมนตรีและรัฐมนตรีว่าการกระทรวงยุติธรรมพร้อมด้วยคณะ ได้เข้าร่วมหารือระดับทวิภาคีกับ Dr.Josef Moser รัฐมนตรีว่าการกระทรวงยุติธรรม (Federal Minister of Constitutional Affairs, Reforms, Deregulation and Justice) สาธารณรัฐออสเตรีย เพื่อแลกเปลี่ยนข้อคิดเห็นร่วมกัน เกี่ยวกับการสร้างความร่วมมือด้านกฎหมายและกระบวนการยุติธรรม โดยในการนี้พลอากาศเอก ประจิน จั่นตอง ได้แสดงความขอบคุณรัฐมนตรีว่าการกระทรวงยุติธรรมออสเตรีย สําหรับการต้อนรับคณะผู้แทนไทยในโอกาสที่ได้เข้าไปศึกษาดูงานเรือนจํา Schwarzau prison ซึ่งเป็นหนึ่งในความร่วมมือด้านการราชทัณฑ์ระหว่างทั้งสองประเทศ ทั้งนี้ได้มีการหารือเกี่ยวกับการปฏิรูป กระทรวงยุติธรรมและการปฏิรูปกฎหมาย ตลอดจนแนวทางลดการเหลื่อมล้ํา และการให้ความช่วยเหลือทางกฎหมายแก่ประชาชน ซึ่งเป็นกลไกสําคัญในการพัฒนากระบวนการยุติธรรม
จากนั้นในเวลา 14.00 น. คณะของรองนายกรัฐมนตรีและรัฐมนตรีว่าการกระทรวงยุติธรรมได้เดินทางไปยังโรงเผาขยะ Waste Incinerator Pfaffenau ในเขต Pfaffenau เพื่อศึกษาดูงานและรับฟังการบรรยายเกี่ยวกับการวางแผนพลังงานของกรุงเวียนนา โดยโรงเผาขยะแห่งนี้มีการรีไซเคิลขยะเพื่อนําไปผลิตเป็นพลังงานความร้อนและแปลงเป็นกระแสไฟฟ้าสําหรับแจกจ่ายแก่ครัวเรือน
ต่อมาในเวลา 16.30 น. พลอากาศเอก ประจิน จั่นตอง รองนายกรัฐมนตรีและรัฐมนตรีว่าการกระทรวงยุติธรรม พร้อมด้วยคณะ ได้เดินทางไปเข้าพบหารือกับนาง Maria Vassilakou รองผู้ว่ากรุงเวียนนา เกี่ยวกับการพัฒนาเพื่อนําไปสู่การเป็นเมืองอัจฉริยะ (Smart City) โดยกรุงเวียนนาถือเป็นต้นแบบในการพัฒนาเมืองอัจฉริยะของประเทศไทย ซึ่งในโอกาสนี้ยังได้หารือถึงแนวทางการพัฒนาความร่วมมือด้านการพัฒนาเมืองอัจฉริยะ ซึ่งฝ่ายเวียนนาได้แสดงความยินดีที่จะให้การสนับสนุนอย่างเต็มที่
จากนั้นคณะของรองนายกรัฐมนตรีและรัฐมนตรีว่าการกระทรวงยุติธรรมได้เดินทางไปยังท่าอากาศยานนานาชาติเวียนนา เพื่อเดินทางกลับประเทศไทย
หมายเหตุ : วันและเวลาในข่าว เป็นวันและเวลาท้องถิ่นของสาธารณรัฐออสเตรีย
...........................................................................
กลุ่มประชาสัมพันธ์และเผยแพร่ สํานักโฆษก
ข้อมูลโดย พลอากาศเอก มณฑล สัชฌุกร
โฆษกประจํารองนายกรัฐมนตรี (พลอากาศเอก ประจิน จั่นตอง)
รัฐบาลไทย-ข่าวทำเนียบรัฐบาล-นายกรัฐมนตรีแสดงความห่วงใยพี่น้องพื้นที่ประสบภัย ขอให้คนไทยส่งกำลังใจให้ผ่านเหตุการณ์ไปให้ได้ ยืนยันรัฐบาลพร้อมให้การช่วยเหลืออย่างเต็มที่
วันพฤหัสบดีที่ 3 มกราคม 2562
นายกรัฐมนตรีแสดงความห่วงใยพี่น้องพื้นที่ประสบภัย ขอให้คนไทยส่งกําลังใจให้ผ่านเหตุการณ์ไปให้ได้ ยืนยันรัฐบาลพร้อมให้การช่วยเหลืออย่างเต็มที่
นายกรัฐมนตรีแสดงความห่วงใยพี่น้องพื้นที่ประสบภัย ขอให้คนไทยส่งกําลังใจให้ผ่านเหตุการณ์ไปให้ได้ ยืนยันรัฐบาลพร้อมให้การช่วยเหลืออย่างเต็มที่
วันนี้ (3 มกราคม 2561) เวลา 16.00 น. ณ ห้องประชุมตึกไทยคู่ฟ้า พลเอก ประยุทธ์ จันทร์โอชา นายกรัฐมนตรีเป็นประธานประชุมติดตามสถานการณ์พายุโซนร้อน “ปาบึก” ผ่านระบบทางไกล ร่วมกับ พลเอก อนุพงษ์ เผ่าจินดา รัฐมนตรีว่าการกระทรวงมหาดไทย หัวหน้าส่วนราชการ ผู้ว่าราชการจังหวัดพื้นที่เสี่ยง 14 จังหวัดภาคใต้ และจังหวัดภาคกลางตอนล่างในพื้นที่เสี่ยง 2 จังหวัด เพื่อติดตามสถานการณ์ปัจจุบัน
ทั้งนี้ จากการคาดการณ์ล่าสุด (3 มกราคม 2561) พายุโซนร้อน “ปาบึก” มีจุดศูนย์กลางอยู่บริเวณอ่าวไทยตอนล่างห่างจากอําเภอปากพนัง จังหวัดนครศรีธรรมราช ประมาณ 400 – 500 กิโลเมตร โดยพายุเคลื่อนตัวอย่างช้า ๆ ความเร็วประมาณ 65 กิโลเมตรต่อชั่วโมง ทั้งนี้ เมื่อเคลื่อนใกล้ฝั่งความเร็วจะเพิ่มขึ้น ทําให้เกิดผลกระทบบริเวณชายฝั่งทะเลบริเวณอําเภอปากพนัง และอําเภอสิชล จังหวัดนครศรีธรรมราช ซึ่งจากรายงานภาพถ่ายดาวเทียมล่าสุดของสํานักงานพัฒนาเทคโนโลยีอวกาศและภูมิสารสนเทศ (องค์การมหาชน) พบว่าคลื่นกลางทะเลมีความสูงประมาณ 3 เมตร คลื่นบริเวณชายฝั่งมีความสูงประมาณ 1 – 2 เมตร จึงขอให้ประชาชนในพื้นที่เสี่ยงระวังน้ําหนุน
สําหรับการเตรียมการของหน่วยงานต่าง ๆ ได้มีการเตรียมความพร้อมรับมือกับสถานการณ์ไว้แล้ว ไม่ว่าจะเป็นการอพยพประชาชนไปอยู่ในที่ปลอดภัย การช่วยเหลือประชาชนในระยะเผชิญเหตุเพื่อบรรเทาความเดือดร้อนในเบื้องต้น การดูแลรักษาพยาบาล ถนน หนทาง เส้นทางสัญจรไปมาทั้งทางบก ทางน้ํา และทางอากาศ
โอกาสนี้ นายกรัฐมนตรีกล่าวให้กําลังใจประชาชนในพื้นที่ประสบภัย พร้อมกับให้กําลังใจเจ้าหน้าที่ที่ปฏบัติงานด้วยความเสียสละ และทุ่มเท พร้อมเน้นย้ําให้ทุกหน่วยงานให้ความสําคัญเรื่องความปลอดภัยในชีวิตของประชาชนเป็นอันดับแรก ให้เตรียมพร้อมรับมือกับสถานการณ์ โดยเฉพาะแผนการอพยพ มีการวางแผนการทํางานอย่างเป็นขั้น เป็นตอน มีแผนหลัก แผนรอง รวมถึงเตรียมแผนการรักษาพยาบาลประชาชนให้ครอบคลุม จัดหน่วยเคลื่อนที่เข้าไปดูแลผู้ป่วยที่ไม่สามารถเคลื่อนย้ายออกมาได้ พร้อมกําชับให้เร่งฟื้นฟูในด้านต่าง ๆ โดยเฉพาะเรื่องเส้นทางการคมนาคมให้กลับสู่สภาวะปกติโดยเร็วที่สุดหลังจากเหตุการณ์คลี่คลายแล้ว
นอกจากนี้ นายกรัฐมนตรีได้เน้นย้ําเรื่องช่องทางการสื่อสารระหว่างภาครัฐกับภาครัฐ และภาครัฐกับประชาชนให้สามารถสื่อสารได้ ให้ประชาชนได้รับข้อมูลข่าวสารที่เป็นจริง อย่างทันถ่วงที พร้อมกับขอความร่วมมือสื่อมวลชนให้ระมัดระวังในการเสนอข่าว ไม่ตื่นตระหนกตกใจกับเหตุการณ์มากเกินไป โดยในตอนท้าย นายกรัฐมนตรีได้กล่าวให้ความเชื่อมั่นกับประชาชนว่ารัฐบาล และผู้เกี่ยวข้องทุกภาคส่วน พร้อมที่จะให้การช่วยเหลือประชาชนในพื้นที่ประสบภัย และให้รู้ว่ารัฐบาลและคณะรัฐมนตรีมีความห่วยใย พร้อมกับขอให้คนไทยทั้งประเทศส่งกําลังใจไปยังผู้ประสบภัยให้ผ่านพ้นเหตุการณ์ไปได้
--------------------------------------------------
รัฐบาลไทย-ข่าวทำเนียบรัฐบาล-ช็อปยางช่วยชาติ
วันศุกร์ที่ 7 ธันวาคม 2561
ช็อปยางช่วยชาติ
"กฤษฎา" หนุนภาครัฐจัดซื้อผลิตภัณฑ์ที่มียางพาราเป็นส่วนผสม หวังกระตุ้นภาคเอกชนเพิ่มปริมาณรับซื้อยางพารา พร้อมหนุนยืดเวลาแคมเปญ "ช็อปยางช่วยชาติ"
"กฤษฎา" หนุนภาครัฐจัดซื้อผลิตภัณฑ์ที่มียางพาราเป็นส่วนผสม หวังกระตุ้นภาคเอกชนเพิ่มปริมาณรับซื้อยางพารา พร้อมหนุนยืดเวลาแคมเปญ "ช็อปยางช่วยชาติ"
นายกฤษฎา บุญราช รัฐมนตรีว่าการกระทรวงเกษตรและสหกรณ์ เปิดเผยภายหลังหารือแนวทางส่งเสริมการใช้ยางพาราภายในประเทศร่วมกับสภาอุตสาหกรรมแห่งประเทศไทย และผู้ประกอบการธุรกิจแปรรูปยางพารา 8 บริษัท
ณ กระทรวงเกษตรและสหกรณ์ ว่า บริษัทที่เข้าร่วมหารือในวันนี้เป็นบริษัทผู้นําวัตถุดิบยางพาราไปแปรรูป จําหน่ายทั้งในและต่างประเทศ อาทิ นําไปผลิตเป็นสายพานลําเลียงในโรงงานอุตสาหกรรม และแปรรูปเป็นผลิตภัณฑ์ที่นอน หมอนยางพารา และล้อรถยนต์ เป็นต้น โดยในวันนี้ได้มีการหารือและเสนอแนวทางส่งเสริมการใช้ยางพาราภายในประเทศ คือ 1. หน่วยงานราชการที่มีการจัดซื้อครุภัณฑ์ที่มีส่วนผสมของยางพารา ขอให้พิจารณาจัดซื้อผลิตภัณฑ์ยางพาราในประเทศซึ่งได้มอบหมายให้ผู้ตรวจราชการกระทรวงเกษตรฯ หารือร่วมกับภาคเอกชนที่เกี่ยวข้อง ในการศึกษาหรือปรับแก้ระเบียบที่เกี่ยวข้องให้ภาคเอกชนสามารถซื้อยางพาราได้สะดวกขึ้น และจะมีผลต่อการเพิ่มปริมาณรับซื้อยางพารามากขึ้น 2. ผู้ประกอบการขอให้ขยายระยะเวลาดําเนินโครงการช็อปช่วยชาติต่อไปอีก 3 - 6 เดือน เนื่องจากภาคเอกชนได้รับประโยชน์จากยอดการสั่งซื้อที่เพิ่มมากขึ้น โดยขยายระยะเวลาไปถึงช่วงเทศกาลสําคัญ และเพิ่มรายการสินค้าจากยางพาราให้หลากหลาย ซึ่งเตรียมหารือหน่วยงานที่เกี่ยวข้องต่อไป
สําหรับโครงการทําถนนยางพาราซอยด์ซีเมนต์ นั้น ภายหลังการหารือร่วมกับหน่วยงานที่เกี่ยวข้องแล้ว กระทรวงเกษตรฯ จะส่งมอบราคากลางและสูตรการทําถนนใหม่ไปยังองค์การปกครองส่วนท้องถิ่น (อปท.) ได้ภายในวันที่ 11 ธันวาคมนี้ โดยจะเป็นมาตรฐานกลางสําหรับให้ อปท. นําไปดําเนินการเองได้ จะช่วยลดความยุ่งยากและลดต้นทุนรวมทั้งเกษตรกรสามารถขายน้ํายางสดได้ตรงตามความต้องการมากขึ้น
นอกจากนี้ กระทรวงเกษตรฯ เตรียมมาตรการลดต้นทุนการผลิตให้แก่เกษตรกร โดยหน่วยงานที่เกี่ยวข้องได้ร่วมหารือและมีแนวทางในการสนับสนุนสหกรณ์การเกษตรในการเป็นผู้ผลิตและจําหน่ายปุ๋ยสั่งตัด ซึ่งจะได้รับสิทธิพิเศษเงินกู้ดอกเบี้ยต่ําในการลงทุนผลิตปุ๋ยสั่งตัดด้วย.
กลุ่มงานโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews60@gmail.com
moac58@gmail.com
www.moac.go.th
www.facebook.com/kasetthai
รัฐบาลไทย-ข่าวทำเนียบรัฐบาล-ออมสิน จับมือหน่วยงานในสังกัดกระทรวงการคลัง ผลิตแอลกอฮอล์เจล 1 ล้านชิ้น สำหรับแจกประชาชนทั่วประเทศ เริ่มเดือนมีนาคมนี้ [กระทรวงการคลัง]
วันเสาร์ที่ 14 มีนาคม 2563
ออมสิน จับมือหน่วยงานในสังกัดกระทรวงการคลัง ผลิตแอลกอฮอล์เจล 1 ล้านชิ้น สําหรับแจกประชาชนทั่วประเทศ เริ่มเดือนมีนาคมนี้ [กระทรวงการคลัง]
ธ.ออมสิน และหน่วยงานในสังกัดกระทรวงการคลัง ประกอบด้วย สํานักงานสลากกินแบ่งรัฐบาล และองค์การสุรา กรมสรรพสามิต มอบเงินสนับสนุนโครงการกระทรวงการคลังร่วมใจสู้ภัย Covid-19 โดยจัดทําแอลกอฮอล์เจลเพื่อทําความสะอาดมือสําหรับแจกจ่ายประชาชน เพื่อป้องกันการแพร่ระบาด
ธนาคารออมสิน และหน่วยงานในสังกัดกระทรวงการคลัง ประกอบด้วย สํานักงานสลากกินแบ่งรัฐบาล และองค์การสุรา กรมสรรพสามิต มอบเงินสนับสนุนโครงการกระทรวงการคลังร่วมใจสู้ภัย Covid-19 โดยจัดทําแอลกอฮอล์เจลเพื่อทําความสะอาดมือสําหรับแจกจ่ายประชาชน เพื่อป้องกันการแพร่ระบาดของเชื้อไวรัสโคโรนาสายพันธุ์ใหม่ (Covid-19)
ดร.ชาติชาย พยุหนาวีชัย ผู้อํานวยการธนาคารออมสิน เปิดเผยว่า จากสถานการณ์การแพร่ระบาดของเชื้อไวรัสโคโรนาสายพันธุ์ใหม่ “โควิด-ไนน์ทีน” (Covid-19) ซึ่งส่งผลกระทบต่อสภาพเศรษฐกิจและอุตสาหกรรมการท่องเที่ยวในหลายประเทศทั่วโลกอย่างรุนแรง รวมถึงประเทศไทย ได้สร้างความเสียหายอย่างหนักเป็นวงกว้าง กระทรวงการคลังได้ออกมาตรการต่างๆ เพื่อดูแลและเยียวยาผู้ได้รับผลกระทบทุกกลุ่ม ทั้งทางตรงและทางอ้อม ซึ่งนอกจากมาตรการด้านการเงิน มาตรการภาษี และมาตรการช่วยเหลืออื่นๆ รวมถึงการแก้ไขปัญหาการขาดแคลนหน้ากากอนามัยสําหรับบุคลากรทางการแพทย์และประชาชนแล้ว ผลิตภัณฑ์ที่จําเป็นที่จะใช้ในการป้องกัน อย่างแอลกอฮอล์เจลเพื่อทําความสะอาดมือ ประชาชนมีความต้องการเพิ่มสูงขึ้น ส่งผลให้ผลิตภัณฑ์มีไม่เพียงพอ
ทั้งนี้ ธนาคารออมสิน มีความเป็นห่วงประชาชนที่ได้รับผลกระทบ จึงได้ร่วมมือกับหน่วยงานในสังกัดกระทรวงการคลัง ประกอบด้วย สํานักงานสลากกินแบ่งรัฐบาล และองค์การสุรา กรมสรรพสามิต ดําเนินการจัดทําแอลกอฮอล์เจลเพื่อทําความสะอาดมือ จํานวน 1 ล้านชิ้น สําหรับนํามาแจกจ่ายให้กับประชาชน เพื่อเป็นการบรรเทาความเดือดร้อนและป้องกันตัวเองในช่วงที่เกิดการแพร่ระบาดของโรค COVID-19 ซึ่งจะมีการทยอยแจกจ่ายให้กับประชาชนที่ธนาคารออมสินสาขาทั่วประเทศ โดยเบื้องต้นจะสามารถแจกจ่ายแอลกอฮอล์เจล จํานวน 4 – 5 แสนชิ้น ภายในเดือนมีนาคมนี้ ส่วนที่เหลือจะทยอยแจกจ่ายก่อนช่วงเทศกาลสงกรานต์ต่อไป
รัฐบาลไทย-ข่าวทำเนียบรัฐบาล-รมว.ดิจิทัลฯ หารือความร่วมมือกับเอกอัครราชทูตนอร์เวย์ประจำประเทศไทย
วันจันทร์ที่ 3 เมษายน 2560
รมว.ดิจิทัลฯ หารือความร่วมมือกับเอกอัครราชทูตนอร์เวย์ประจําประเทศไทย
รมว.ดิจิทัลฯ
ดร.พิเชฐ ดุรงคเวโรจน์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอี) ให้การต้อนรับ นายเชทิล เพาล์เซน (Mr. Kjetil Paulsen) เอกอัครราชทูตนอร์เวย์ประจําประเทศไทย พร้อมทั้งผู้แทนจากสถานเอกอัครราชทูตฯ โอกาสเข้าเยี่ยมคารวะและร่วมหารือความร่วมมือระหว่างไทยและนอร์เวย์ ซึ่งภาคเอกชนของนอร์เวย์ได้มีความร่วมมือและสนับสนุนรัฐบาลไทยในการขับเคลื่อนนโยบายดิจิทัลเพื่อเศรษฐกิจและสังคมด้านต่างๆ อย่างต่อเนื่อง เช่น การศึกษา เกษตรกรรม เทคโนโลยี 5G รวมถึงเรื่องการส่งเสริมธุรกิจ Startup โดยปัจจุบันประเทศไทยได้ดําเนินการขยายโครงข่ายอินเทอร์เน็ตความเร็วสูงให้ครอบคลุมทุกหมู่บ้านทั่วประเทศ เพื่อลดความเหลื่อมล้ําด้านดิจิทัลของประชาชนในเขตเมืองและชนบท และโครงการดิจิทัลพาร์ค (นิคมอุตสาหกรรมด้านนวัตกรรมดิจิทัล) ณ อําเภอศรีราชา จังหวัดชลบุรี เพื่อขับเคลื่อนนโยบายดิจิทัล เพื่อเศรษฐกิจและสังคม ซึ่งมีความสอดคล้องกับความเชี่ยวชาญและศักยภาพของภาคเอกชนนอร์เวย์ จึงถือเป็นโอกาสอันดีที่ภาคเอกชนของนอร์เวย์ซึ่งมีศักยภาพด้าน ICT ที่จะมีส่วนร่วมในการพัฒนาและปฏิรูปประเทศไทยอย่างกว้างขวางมากยิ่งขึ้น ทั้งนี้ นอร์เวย์มีความสนใจนําคณะธุรกิจ Startups ที่ประสบความสําเร็จของนอร์เวย์เข้าร่วมงาน Thailand Bigbang 2017 ที่กระทรวงฯ จะจัดขึ้นระหว่างวันที่ 6-9 กรกฎาคม 2560 ณ ศูนย์การประชุมแห่งชาติสิริกิติ์ กรุงเทพฯ เพื่อเป็นการส่งเสริมการพัฒนาเทคโนโลยีดิจิทัลและธุรกิจ Startup ของประเทศไทยและเอเชีย ณ ห้องรับรอง ชั้น 9 อาคารรัฐประศาสนภักดี ศูนย์ราชการเฉลิมพระเกียรติ 80 พรรษาฯ แจ้งวัฒนะ เขตหลักสี่ กรุงเทพฯ เมื่อวันที่ 30 มีนาคม 2560
**********************************